Kreikka ja EU ovat jo aiemmin syyttäneet Turkkia rajakonfliktin tahallisesta kiihottamisesta.

Kreikan mellakkapoliisi ja siirtolaisjoukot ottivat rajusti yhteen maaliskuun alussa. Muun muassa kyynelkaasua käytettiin puolin ja toisin. ALL OVER PRESS

Saksan valtiollisen ulkomaantiedustelupalvelun Bundesnachrichtendienstin (BND) mukaan Turkki lietsoi tietoisesti levottomuuksia Kreikan vastaisella rajallaan helmi- ja maaliskuun vaihteessa.

Salaisesta tiedusteluraportista kertoo aikakauslehti Der Spiegel.

BND:n raportin mukaan Turkin viranomaiset pakottivat pakolaisia busseihin, joilla heidät ajettiin raja-alueelle. Rajalla pakolaisjoukkoon solutettiin turkkilaisia sotilaita, jotka yllyttivät mellakoita muun muassa kiviä heittelemällä, raportissa kerrotaan.

Kreikka ja EU ovat jo aiemmin syyttäneet Turkkia rajakonfliktin tahallisesta kiihottamisesta. BND tai turkkilaiset joukot eivät kommentoi Der Spiegelin tuoreita tietoja lehdelle.

Turkin presidentti Recep Tayyip Erdoğan julisti helmikuun lopulla maan avanneen rajansa Euroopan unioniin pakolaisille. Varsinkin Kreikan vastaiselle rajalle kerääntyi nopeasti tuhansia siirtolaisia, mutta Kreikka piti porttinsa heiltä visusti kiinni. Tilanne rajalla yltyi rajuksi.

Viime viikolla Turkki ilmoitti jälleen sulkeneensa rajansa koronaviruksen leviämisen estämiseksi. Kreikan poliisin mukaan raja-alueella on enää joitakin satoja siirtolaisia.

YK:n pakolaisjärjestö on ilmaissut huolensa koronakriisin vaikutuksista hädänalaisiin. Helsingin Sanomien mukaan Turkki poltti perjantaina noin 2000 siirtolaisen telttaleirin lähellä Turkin ja Kreikan välistä rajaa ja kuskaa nyt siirtolaisia alueelta lähelle Turkin ja Syyrian välistä rajaa.